b'\n_START_ARTICLE_\nCongo Portugu\xc3\xa8s\n_START_PARAGRAPH_\nEl Congo Portugu\xc3\xa8s (modern districte -o enclavament- de Cabinda, tamb\xc3\xa9 escrit Kabinda, i localment anomenat com Tchiowa) fou un protectorat portugu\xc3\xa8s que despr\xc3\xa9s fou incorporat administrativament a Angola, restant encara unida a aquesta quan va esdevenir independent l\'11 de novembre de 1975. La capital fou la ciutat de Cabinda. El Congo portugu\xc3\xa8s fou la fusi\xc3\xb3 de tres regnes: N\'Goyo, Loango i Kakongo. El tractat de Simulambuco el 1885, va establir el protectorat, que Portugal va acabar incomplint. La seva superf\xc3\xadcie era de 7.270 km\xc2\xb2. La poblaci\xc3\xb3 va anar variant al llarg dels anys, sent les primeres estad\xc3\xadstiques bastant tardanes i el 1950 apareix amb 50.506 habitants. La capital Cabinda tenia 11.200 habitants cap a 1910. La cordillera de Chiloango dividia el territori en dos parts, la del nord o Masabi i la del sud o Cabinda,\n_START_SECTION_\nDomini portugu\xc3\xa8s\n_START_PARAGRAPH_\nExploradors portuguesos, missioners i comerciants van arribar a la desembocadura del riu Congo a la meitat del segle XV, fent contacte amb el Manicongo, el poder\xc3\xb3s rei de la tribu bakongo. El Manicongo controlava gran part de la regi\xc3\xb3 a trav\xc3\xa9s de l\'afiliaci\xc3\xb3 de regnes m\xc3\xa9s petits, com els regnes de Ngoyo, Loango i Kakongo en l\'actual enclavament de Cabinda._NEWLINE_Amb els anys, a partir del segle XVI i XVII, els portuguesos, holandesos i anglesos van establir llocs comercials, punts d\'abastiment i petites f\xc3\xa0briques de processament d\'oli de palma a Cabinda. El comer\xc3\xa7 va continuar als segles XVI, XVII i XVIII i la pres\xc3\xa8ncia europea va cr\xc3\xa9ixer, donant lloc a conflictes entre les pot\xc3\xa8ncies colonials rivals._NEWLINE_La primera manifestaci\xc3\xb3 de sobirania de Portugal a la zona fou el tractat signat el febrer de 1885 a Simulanbuco, que constitu\xc3\xafa el protectorat portugu\xc3\xa8s del Congo sota la petici\xc3\xb3 de "els pr\xc3\xadnceps i governadors de Cabinda". Aix\xc3\xb2 \xc3\xa9s sovint la base sobre la qual es construeixen els arguments jur\xc3\xaddics i hist\xc3\xb2rics en defensa de l\'autodeterminaci\xc3\xb3 de la moderna Cabinda. L\'article 1, per exemple, afirma, "els pr\xc3\xadnceps i caps i els seus successors declaren, de manera volunt\xc3\xa0ria, el seu reconeixement de la sobirania portuguesa, col\xc2\xb7locant sota el protectorat d\'aquesta naci\xc3\xb3 tots els territoris governats per ells" [sic]. Article 2. "Portugal est\xc3\xa0 obligat a mantenir la integritat dels territoris sota llur protecci\xc3\xb3". Aix\xc3\xad el Congo Portugu\xc3\xa8s fou constitu\xc3\xaft pels regnes protegits de Ngoio (Ngoyo), Loango i Cacongo (Kakongo). Fins aleshores la frontera natura del protectorat amb el territori portugu\xc3\xa8s d\'Angola fou el riu Congo sense altra separaci\xc3\xb3, per\xc3\xb2 la Confer\xc3\xa8ncia de Berl\xc3\xadn aquell mateix any va concedir una sortida a mar a l\'Estat Lliure del Congo (una franja de 30 km), que va separar el Congo Portugu\xc3\xa8s de Angola. El 1886 fou designat el primer governador portugu\xc3\xa8s, el capit\xc3\xa0 de fragata Neves Ferreira.\n_START_SECTION_\nFusi\xc3\xb3 administrativa amb Angola\n_START_PARAGRAPH_\nA mitjans de la d\xc3\xa8cada de 1920, les fronteres d\'Angola havien estat finalment establert en les negociacions amb les pot\xc3\xa8ncies colonials ve\xc3\xafnes i des de llavors, Cabinda va ser tractada com a part (un districte) d\'aquesta col\xc3\xb2nia per\xc3\xb2 de fet ja abans el governador del Congo Portugu\xc3\xa8s era considerat depenent del governador d\'Angola (almenys jer\xc3\xa0rquicament). La Constituci\xc3\xb3 portuguesa de 1.933 encara distingeix entre la col\xc3\xb2nia d\'Angola i el protectorat del Congo Portugu\xc3\xa8s, per\xc3\xb2 no obstant aix\xc3\xb2, quan Angola va ser declarada una "prov\xc3\xadncia d\'ultramar" (Prov\xc3\xadncia Ultramarina) dins de l\'imperi de Portugal el 1951, el Congo Portugu\xc3\xa8s, amb el nom de Cabinda, va ser tractat com un districte ordinari d\'Angola. El 1956 l\'administraci\xc3\xb3 del districte va ser traslladada al governador general d\'Angola. La distinci\xc3\xb3 legal de l\'estatus de Cabinda de la d\'Angola tamb\xc3\xa9 s\'expressa en la Constituci\xc3\xb3 portuguesa de 1971._NEWLINE_Sota el govern portugu\xc3\xa8s, Cabinda es va desenvolupar com un important centre agr\xc3\xadcola i forestal, i el 1967 es va descobrir enormes jaciments de petroli en alta mar. El petroli, la fusta, i el cacau eren els seus principals exportacions en aquells dies. La ciutat de Cabinda, la capital del territori, va ser un centre administratiu i de serveis portugu\xc3\xa8s amb un port i aeroport. Les platges de Cabinda eren populars entre els angolesos portuguesos.'